《游海目山醉后怀区海目先生》
明代·陈子升

西江汇流南海潴，我家海曲甘樵渔。四月五月荡轻桨，言游海目尝鲥鱼。

海目双峰临丙穴，江心万族归圆折。漫投犗饵钓吞舟，且奏鸾刀沃飞雪。

君不见浮山来与罗山同，中有铁桥仙路通。兹山亦足晞华发，行当驻颜却老明方瞳。

君不见九子山加九华号，青莲居士心所好。海目区公擅此山，岂有才士香名人不道。

劝君高歌快意游，眼前富贵水东流。愁来白发三千丈，醉上丹梯十二楼。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。